Szent Liturgia

8. hang – Nagyböjt 5. vasárnapja

Változó részek

Tropárok

8. hang

Leszálltál a magasságból irgalmas Urunk, / s elfogadtad a háromnapi síri nyugalmat, / hogy minket is megszabadíts a szenvedésektől, /’ ki feltámadásunk s életünk vagy, Uram, dicsőség néked!

8. hang

A te lelked, ó szent anya, bizonnyal megdicsőült, / mert te fölvevén keresztedet Krisztust követted, / és munkálkodván a jóban arra oktattál bennünket, / hogy a testet, mint múlandót megvessük, / és mindenben a halhatatlan lélek javára fáradozzunk, / azért mostan az angyalokkal örvendez a te lelked, szent Mária anya, /’ kikkel könyörögj érettünk.

Konták

4. hang

A szellemi tél megpróbáltatásait elszenvedvén, / lelki virágzásunk idején / teremjük a lélek megújulását / és az erények gyümölcseit, / mert íme, közeledik Krisztus, mint vőlegény, / hogy a küzdőknek koszorúkat ajándékozzon. / Serkenjünk föl hát, hogy készen találjon bennünket, /’ hogy így elnyerhessük a hervadhatatlan koszorúkat!

Dicsőség. 2. hang

Testedet böjtöléssel gyöngítvén, / virrasztással és imádsággal közeledtél az Alkotóhoz, / hogy mindnyájan bűnbocsánatot nyerjünk, ó dicsőséges, /’ mert te a bűnbánat útját mindnyájunknak bölcsen megmutattad.

Most és… (nem Istenszülő tiszteletére szentelt templomban:) 2. hang

Az imádságban fáradhatatlanul buzgólkodó Istenszülőt, / a pártfogásban a mi változatlan reménységünket / a halál és a sír nem tarthatta meg sajátjának; / mivel őt mint az Életnek szülőanyját, / az ő szűz méhében elhelyezkedett Fiúisten /’ az örök élet dicsőségébe vezette be.

Most és… (Istenszülő oltalmára szentelt templomban:) 3. hang

A Szűz ma jelen van az Úr hajlékában, / és a mennyei karokkal láthatatlanul imádkozik érettünk Istennek. / Az angyalok a főpapokkal leborulnak, / az apostolok a prófétákkal dicsőítő éneket zengenek: / mert az Istenszülő esedezik érettünk /’ az örökkévaló Istenhez.

Prokimen. 8. hang

Tegyetek fogadást, / és teljesítsétek azt a mi Urunknak, Istenünknek! (Zsolt 75,12)

Tebenned örvendez…

Tebenned örvendez, / malaszttal teljes, / minden teremtmény: / az angyali rendek / s az összes emberi nem. / Te megszentelt hajlék, / lelki édenkert / s a szüzek dicsérete, / kitől megtestesült az Isten, / s gyermekszülött lett, / bár öröktől Isten volt; / mert a te méhedet / égi trónná alkotta, / s bensődet a mennynél //: ékesebbé tette. :// Tebenned örvendez, / malaszttal teljes, / minden teremtmény. //: Dicsőség néked! :// Dicsőség néked!

Áldozási vers

Dicsérjétek Istent a mennyekben, dicsérjétek őt a magasságban! Alleluja, alleluja, alleluja!